KIRJALLINEN KYSYMYS E-2097/97 komissiolle esittäjä(t): Hiltrud Breyer (V) (19. kesäkuuta 1997)

Aihe: Elektroniikkaromu

1. a) Minkälaisia määräyksiä on kuljetuksesta?

1. b) Estävätkö suuria määriä koskevat kuljetusmääräykset kierrätystä, koska nämä määräykset ja käsittelylaitosten vähäinen määrä aiheuttavat ongelmia?

2. a) Kuinka paljon muovia kierrätetään?

2. b) Mihin toimiin komissio aikoo ryhtyä saadakseen arvokkaat muovit kierrätykseen?

Komission jäsenen Ritt Bjerregaardin komission puolesta antama vastaus (10. syyskuuta 1997)

1 a) Asetuksella (ETY) - 259/93 ((EYVL L 30, 6.2.1993. )) säännellään Euroopan yhteisössä, Euroopan yhteisöön ja Euroopan yhteisöstä tapahtuvaa jätteiden siirtoa. Asetuksen 1 artiklan 3 kohdan a alakohdassa säädetään, että sellaisten jätteiden siirrot, jotka on tarkoitettu ainoastaan hyödynnettäväksi ja jotka sisältyvät liitteeseen II (jätteiden vihreä luettelo), eivät yleensä kuulu asetuksen säännösten soveltamisalaan. Liitteessä II oleva kohta GC 010 sisältää ¨sähkölaitteiden jätteet, jotka sisältävät vain metalleja tai metalliseoksia¨. Kohta GC 020 sisältää ¨elektroniikkaromun (kuten painetut piirilevyt, elektroniset komponentit, johdot jne.) ja talteenotetut elektroniset komponentit, jotka soveltuvat perus- ja jalometallien hyödyntämiseen¨. Useimmissa tapauksissa sähkö- ja elektroniikkalaitteiden jätteet sisältyvät näihin kohtiin. Siksi näiden jätteiden siirtoon ei yleensä sovelleta asetuksen (ETY) - 259/93 säännöksiä.

Poikkeuksena tähän sääntöön 1 artiklan 3 kohdan a alakohdassa säädetään, että asetuksen 11 artiklaa sovelletaan myös hyödynnettäväksi tarkoitettujen, liitteessä II lueteltujen jätteiden siirtoon. Tämän säännöksen perusteella näiden siirtojen mukana on oltava tiedot haltijan nimestä ja osoitteesta, jätteiden tavanomaisesta kaupallisesta nimityksestä, jätteiden määrästä, vastaanottajan nimestä ja osoitteesta, jätteistä annetun direktiivin 75/442/ETY ((EYVL L 194, 25.7.1975. )) liitteessä II B mainituista toimista, joilla tähdätään jätteen hyödyntämiseen, sekä suunnitellusta lähetyspäivästä.

Kaksi muuta poikkeusta asetuksen (ETY) - 259/93 liitteessä II lueteltujen, hyödynnettäväksi tarkoitettujen jätteiden siirtoihin ovat seuraavat:

- Liitteen II johdannossa todetaan seuraavasti: ¨jätteitä ei siitä huolimatta, että ne on mainittu tässä luettelossa, saa siirtää vihreinä jätteinä, jos ne ovat siinä määrin muiden aineiden saastuttamia, että (a) jätteisiin liittyvä riski on riittävän suuri niiden sisällyttämiseksi keltaiseen tai punaiseen luetteloon, tai (b) jätteen talteen ottaminen ympäristön kannalta turvallisella tavalla estyy¨.

- Keltaiseen tai punaiseen luetteloon sisältyvien jätteiden siirtoon tarkoitettua menettelyä voidaan myös käyttää vihreän luettelon jätteiden siirtämiseen maihin, jotka eivät kuulu taloudellisen yhteistyön ja kehityksen järjestöön (OECD), jos tuontimaat toivovat näiden menettelyjen soveltamista.

Sovellettaessa hyödynnettäväksi tarkoitettujen, keltaiseen luetteloon sisältyvien jätteiden siirtomenettelyä viranomaisille on ilmoitettava ennakolta ja heiltä on saatava siirtoon lupa. Tämä lupa voidaan antaa implisiittisesti. Punaisen luettelon menettelyä noudatettaessa on saatava nimenomainen lupa.

Joka tapauksessa viranomaiset voivat rajoittaa lopullisesti sijoitettavien jätteiden tuontia, kuljetusta ja vientiä. Tämä koskee kaikkia jätteitä luokituksesta riippumatta.

1 b) Yleensä nämä säännöt eivät estä kierrätystä, kun kyse on suurista määristä. Näiden jätteiden siirto voidaan estää, jos sähkö- tai elektroniikkalaitteet ovat saastuneita. Siirtoon liittyvä valvontamenettely ja mahdolliset rajoitukset riippuvat muiden kuin OECD-maiden viranomaisista, kun jätteitä siirretään näihin maihin.

2 a) Tällä hetkellä muovin kierrätys ei ole kovin pitkälle kehittynyttä. Yhtenä syynä on se, että vielä ei ole riittävästi materiaalia tasaisen tarjonnan varmistamiseksi jatkuvaa tuotantoa varten.

2 b) Komissio tutkii parhaillaan mahdollisuuksia muovin kierrätykseen.